'n Sagte ryding soos min - Motors - Windhoek Express
Friday, February 28th, 2020 16:27:12
'n Sagte ryding soos min
04 September 2019 | Motors
Nog voor ek die Haval H1 vir 'n toetsrit neem, is my eerste vraag of dié motortjie Etosha se grondpaaie kan aandurf. Sou die antwoord nee wees, het ek seker nooit eens in die motor geklim nie. Maar die verkoopsman antwoord instemmend. So ek spring in.
Ek meen die H1 is 'n oorgangsmotor tussen 'n sedan en 'n volwaardige SUV. Volgens die verkoopsman is hierdie motor veral geskik vir boer-vroue wat op die grondpad moet kan ry sonder sukkel.
Terwyl ek in die dorp rondrits, is ek baie bewus daarvan dat ek hoër as gewoonlik sit. Sy sit maklik tussen die ratte oor en in trurat waarsku die sensors my van enigiets wat in die pad kan wees.
Die Haval H1 1.5VVT Crossover is nie baie dors nie en het ek effens meer as 14 km op 'n liter gekry – hoofsaaklik met die lugverkoeling aan. Hoewel daar mense is wat voel sy het nie krag nie (69KW @ 6 000 rpm) het sy geensins op die ooppad gesukkel om voertuie verby te steek nie. Hoewel sy beslis nie vir die Tony Rust-renbaan gemaak is nie, loop sy doeksag op die nasionale pad.
Met 'n nuwe baba, bied die Haval H1 ons genoeg spasie vir 'n motorstoeljie. Daar is ook genoeg sitplek vir 'n volwassene langs die stoeltjie agter, hoewel ek nie glo drie volwassenes sal inpas nie. Die 310-liter kattebak huisves ook die spaarwiel, wat pakspasie aansienlik verminder. Tog, vir ons doeleindes, is daar genoeg plek.
Die motor spog met spoedbeheer en die bestuurder kan radiostasies en volume op die stuurwiel beheer. Selfone kan ook met Bluetooth gekoppel word om te verseker motoriste gebruik nie hul selfone terwyl hulle agter die stange is nie. Die enigste nadeel binne die motor is die feit dat die horlosie net wys as die radio afgeskakel word.
Die beskikbare kleure vir die Haval H1 is wit, silwer, rooi en oranje.
Haval mag dalk vir meeste volksvreemd klink, maar die Chinese handelsmerk is al twee jaar in Namibië beskikbaar. Ander Haval-modelle is die H2, H6, H6 C en H9.
Ek het die Haval H1 'n maand gelede gekoop en is elke dag opgewonde oor wat die motor my bied. Benewens 'n drie-jaar diensplan, is daar ook 5-jaar padbystandsdiens.